A café cun Dea Murk

Inscunter cun il pictur artist. En ses atelier en la citad veglia a Cuira stattan ils purtrets en retscha. Betg perquai che nagin als cumpra, mabain perquai ch’ils purtrets per part gist returnads da l’Arabia Saudita vegnan pachetads per la proxima exposiziun, quella giada a Turitg. Dea Murk ha tuttina prendì la peda d’ir a café cun Rita Uffer.

Jau vuless crear in parfum cun l'odur dal fain selvadi (fain da culm)», in siemi dal pictur artist Dea Murk, ed jau poss m'imaginar che quell'odur na leventa en Dea Murk betg mo las regurdientschas cun la lavur dal far fain si culm, mabain cun sentiments chaschunads tras l'odur dal fain selvadi. «Fain selvadi» titulescha Dea Murk er in da ses maletgs dal 1988, ch'è da chattar en il cudesch sur da l'artist (vesair fanestra). Il «Fain selvadi» è in dals paucs da ses maletgs che ha in num. La gronda part da sias ovras èn senza titel, u lura las titulescha el «pictura».
«Pertge ston maletgs vegnir declerads cun in titel?» manegia Dea Murk. «Pertge sto la persuna che contempla in maletg adina tschertgar en quel chaussas, objects? Misteris na sa laschan betg declerar.» E tuttina sa Dea Murk ch’en blers da ses purtrets chatta il contemplader crappa. E dal tut fallì n'han quels segiramain betg. Dea Murk di ch'el saja in uman da la natira. EI na saja però betg quel che survegnia egls che glischan be sch'eI guardia la muntogna, ils pizs. EI stettia cun ils pes sin terra, el charsina la crappa betg glimada. Quai è sia natira.
Far in purtret e per Dea Murk sco d'ir sin viadi, far ina tura. «Ti cumenzas en in lieu, vas sut ina muntogna ed es plain tensiun tge che ti savessas chattar en I'autra vallada. Uschia vas ti sur munts e vals e ta fermas là nua che ti crais d'avair chattà quai che ti tschertgas».
Sur da maletgs na vulevan nus però betg discurrer. Ses maletgs duess ins.

Tolcas cun chommas
E tuttina avain nus discurrì sur da maletgs e dissegns cura che nus ans avain inscuntrà en il café, en il qual nus ans entupain casualmain mintga tant temp. EI è vegnì dad isch en sco adina, cun tschera plitost seriusa, forsa perfin tschera greva - pensiv. Pir suenter ch'el ha gì envidà sia cigaretta senza filter e ch'el ha gì bavì l'emprim café hai jau vulì savair sch'el sa regordia da ses emprim maletg. EI ha fatg bucca da rir e lura ha el raquintà da la penna ch’ins aveva per scriver da quel temp, da la tinta en il chalimar e da las tolcas ch’el fascheva, perquai che scriver en net n’era betg sia fermezza.
Però las tolcas survegnivan furmas, chommas, daventavan objects ed insects. El dat ina tratga vi sia cigaretta senza filter – el ha adina fimà da quellas, cumenzà hai, perquai ch’el n’aveva betg raps da las cumprar, uschia ch’el batlegiava cigarettas da ses barba. E dentant ch’el muventa la cigaretta tranter la detta dal maun sanester, raquinta el da sias plasticas or d’utensils da cuschina. Creativitad d’in mat che gidava la mamma da lavar e sientar la vaschella. Oz, bun 50 onns pli tard, è quella creativitad il passatemp da tat Dea cun ses biadis. Furmaziuns cun feglia durant spassegiadas en il guaud.

La chatscha – in misteri
Empustond in segund café croda il chavazzin chatscha. Per Dea è ir a chatscha prender distanza. Er la chatscha è in misteri. Ir a chatscha vuI dir per eI, ir ad aut e vesair giu en Ia val sco che tut vegn pli e pli pitschen. Chatscha è per Dea Murk confruntaziun cun in element che viva. Chatscha è dapli che mo sa confruntar cun I'animal, la chatscha dependa er d'autras influenzas da la natira, dal vent, p. ex. El senta mia reproscha, schebain ch’jau na l’hai betg formulada en pleds, ed el di lura che la confruntaziun cun la natira fiss er pussaivla senza trair la balla, però saja gliez in basegn dals prim umans e lura...tradiziun da famiglia. E las sairas, durant il temp da chatscha en sia tegia, fa el skizzas da tschiervs e chavriels per ses amis da chatscha. En tegia baratta el il penel cun il rispli, però be durant las trais emnas da settember. Pertge uschiglio èn per el las colurs, sia vita e la pictura la pli bella professiun.